金華超不羣用前韻作詩見贈亦和三首超不羣剪髪參黄蘗  其一
作者：釋德洪
朝代：宋

paragraphs: 胸中蓄奇爲誰吐，閑卧湘西雲一塢。
興來落筆如崩雲，五字憑凌氣吞楚。
我詩望見倒降旗，攻之何必更鳴鼓。
獨對湘山夜色晴，萬壑千巖最幽處。
卧要明月聽松風，爲君哦此文中虎。
此生身世付一戲，安用聲名照千古。
知君大用參黄蘗，三篾束腰隨處住。
何當峰頂結茅廬，要看掀髯呵佛祖。